REZOLUTË

PËR VLERËSIMIN E VEPRIMTARISË SË AVOKATIT TË POPULLIT
PËR VITIN 2023

Kuvendi i Shqipërisë,
Duke vlerësuar rolin dhe rëndësinë e organeve të barazisë në një shoqëri demokratike, ku të drejtat dhe liritë themelore të çdo individi duhet të respektohen; 
Duke vlerësuar rolin e Avokatit të Popullit si institucion kushtetues në mbrojtje të të drejtave dhe lirive themelore të njeriut, si dhe interesave të ligjshme të individit nga veprimet ose mosveprimet e paligjshme e të parregullta të organeve të administratës publike; 
Duke vlerësuar angazhimin e Avokatit të Popullit për të kryer funksionin e tij në përputhje me legjislacionin kombëtar, por edhe me atë ndërkombëtar (veçanërisht Parimet e Parisit dhe të Komisionit të Venecias); 
Shqyrtoi veprimtarinë e Avokatit të Popullit për vitin 2023 në drejtim të:
Intensifikimit të reagimit institucional me vizibilitet më të shtuar në publik për rekomandimet që nuk zbatohen apo në rast mosbashkëpunimi nga autoritetet publike, me qëllim rritjen e besimit të publikut ndaj këtij institucioni kushtetues.
Rolit aktiv në inspektimin e kushteve në të cilat trajtohen shtetasit në përgjithësi dhe të miturit në veçanti në institucionet e privimit të lirisë dhe adresimin e rekomandimeve përkatëse në institucionet përgjegjëse.
Organizimit të veprimtarive promovuese me tipologji të ndryshme, me qëllim përmirësimin e njohurive të nxënësve për të drejtat e tyre themelore dhe punën e Avokatit të Popullit në mbrojtjen e këtyre të drejtave.
Hartimit të rekomandimeve ndaj strukturave të Ministrisë së Brendshme dhe Policisë së Shtetit, si rrjedhojë e konstatimeve të vazhdueshme të mosrespektimit të të drejtave themelore të shtetasve.
Thellimit të bashkëpunimit me organet e pushtetit vendor, duke realizuar aktivitete të ndryshme promovuese dhe ditë të hapura në disa bashki të vendit.
Zhvillimit të procedurave në kuadër të përzgjedhjes së kandidatëve për anëtarë të Këshillit të Lartë Gjyqësor dhe anëtarë të Këshillit të Lartë të Prokurorisë nga radhët e avokatëve dhe shoqërisë civile.
Monitorimit në zonat kufitare dhe angazhimin me Policinë e Kufirit dhe Migracionit lidhur me gjetjet e tyre, që përforcon qasjen e Shqipërisë bazuar në të drejta ndaj azilkërkuesve.
Zhvillimit të aktiviteteve për përmirësimin dhe konsolidimin e njohurive të nxënësve për edukimin ligjor për të drejtat themelore të njeriut, veçanërisht të fëmijëve dhe punën e Avokatit të Popullit për mbrojtjen e këtyre të drejtave.
Bashkëpunimit me organet e administratës publike, shoqërinë civile, institucionet ndërkombëtare brenda dhe jashtë vendit, qarqet akademike e medien, me qëllim rritjen e njohurive dhe vetëdijes së publikut rreth të drejtave të tij.
Inicimit të  ngritjes së Observatorit për Femicidin për të analizuar të dhënat, shkaqet përse ndodh femicidi dhe analizimi i veprimeve të kryera nga institucionet sa u përket të drejtave të grave dhe barazisë gjinore pasi konstatohet se gratë dhe vajzat përjetojnë situata dhune, pabarazie dhe diskriminimi.
 Dhënies së opinionit “Amicus Curiae” nga Avokati i Popullit për çështje të paraqitura në Gjykatën Kushtetuese dhe marrjen parasysh të qëndrimit të tij.
 Rritjes të numrit të rekomandimeve nga të gjitha seksionet krahasuar me vitin paraardhës.
Adresimit të problematikave, si dhe bashkëpunimit me strukturat e Ministrisë së Drejtësisë dhe ato të burgjeve, me qëllim garantimin e të drejtave kushtetuese e ligjore të qytetarëve nga veprimet apo mosveprimet e kundërligjshme të punonjësve të policisë.
Zhvillimit të aktiviteteve ndërgjegjësuese dhe informuese në zyrat rajonale, me qëllim promovimin dhe nxitjen e respektimit të të drejtave, lirive dhe interesave të ligjshme të individëve dhe promovimit të mekanizmave mbrojtës të tyre.
Trajtimit të një numri më të lartë të ankesave\kërkesave krahasuar me një vit më parë. 
Kuvendi i Shqipërisë kërkon që Avokati i Popullit për vitin 2024, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Të rrisë hetimin me iniciativë të problematikave sistemike që lidhen me të drejtat e njeriut dhe të hartojë rekomandime përgjithësuese e strategjike, me qëllim vendosjen e bashkëpunimit dhe bashkërendimit institucional me administratën publike.
2. Të ushtrojë të drejtën për të adresuar propozime ligjore në kuadër të harmonizimit  të legjislacionit kombëtar me atë të BE-së dhe t’ia paraqesë Kuvendit.
3. Të përditësojë në vijimësi dhe të publikojë në faqen zyrtare në mënyrë të vazhdueshme informacionin, si dhe statistikat në kuadër të organizimit dhe funksionimit të institucionit, me qëllim rritjen e mëtejshme të transparencës dhe komunikimit me publikun.
4. Të adresojë rekomandime, sugjerime për përmirësime pranë institucioneve të sistemit të drejtësisë, me qëllim rritjen e besimit të publikut tek drejtësia, garantimin e zbatimit të lirive dhe të drejtave themelore të njeriut, si dhe garancive procedurale.
5. Të hartojë një strategji komunikimi gjithëpërfshirëse dhe me tregues të qartë për të rritur vizibilitetin dhe për të promovuar rolin e tij në mbrojtjen e të drejtave të njeriut, si dhe të nisë procesin e hartimit të një Plani të ri Strategjik dhe Planit të Veprimit në zbatim të tij.
6. Të vijojë aktivitetet promovuese dhe ndërgjegjësuese me fëmijët në institucionet e arsimit parauniversitar, si dhe në shkollat speciale të vendit, ku ndjekin mësimin fëmijë me aftësi ndryshe.
7. Të vijojë bashkëpunimin me Drejtorinë e Përgjithshme të Policisë dhe Drejtorinë e Përgjithshme të Burgjeve duke synuar informimin në kohë reale, zbatimin e rekomandimeve, si dhe të rrisë edhe më tej rolin aktiv në ndërgjegjësimin dhe trajnimin e punonjësve të policisë dhe punonjësve në Institucionet e Ekzekutimit të Vendimeve Penale (IEVP).
8. Të vijojë më tej zhvillimin e inspektimeve/monitorimeve të Seksionit për Mbrojtjen dhe Promovimin e të Drejtave të Fëmijëve, si dhe i seksioneve informuese/promovuese në rang vendi, me qëllim mbrojtjen dhe garantimin e të drejtave të fëmijëve.
[bookmark: _GoBack]9. Të integrojë në raportet vjetore dhe periodike shkallën e përmbushjes së rekomandimeve të progresraportit të BE-së të adresuara drejtpërdrejt për institucionin e Avokatit të Popullit sipas përcaktimeve të vendimit nr. 134/2018, “Për miratimin e manualit të monitorimit vjetor dhe periodik”.
10. Të angazhohet në përmbushjen me efektivitet të detyrimeve institucionale në kuadër të raportimeve gjatë procesit të integrimit në Bashkimin Evropian. 

